‘‘একটা বাচ্চা ছেলে তৃণমূল কংগ্রেস দলটাই তুলে দেবে।’’ এই ভাষাতেই তৃণমূল কংগ্রেস সাংসদ তথা যুব সভাপতি অভিষেক বন্দ্যোপাধ্যায় সম্পর্কে মন্তব্য করলেন বিজেপি নেতা মুকুল রায়। একই সঙ্গে মুখ্যমন্ত্রী মমতা বন্দ্যোপাধ্যায়ের সামনে নতুন চ্যালেঞ্জ তৈরি করে দিলেন তিনি। কার্যত ফাদে ফেললেন তৃণমূলনেত্রীকে।
ধর্মতলায় যুব তৃণমূল কংগ্রেসের সংহতি দিবসের সভা থেকে মুকুল রায়কে দু’ভাবে আক্রমণ করেন অভিষেক। তিনি বলেন, গত কলকাতা পুরসভা নির্বাচনের সময়ে রূপা গঙ্গোপাধ্যায়কে মেয়র পদপ্রার্থী করতে গিয়ে হোঁচট খায় বিজেপি। ভোটার তালিকায় নামই ছিল না রূপার। এখন একজন রাজ্য থেকে গিয়ে দিল্লির ভোটার হয়েছেন। এর পাশাপাশি মুকুল রায়কে একটি চ্যালেঞ্জও ছুড়ে দেন অভিষেক।
মুকুল রায় বিজেপিতে যোগ দেওয়ার পর থেকে তৃণমূল কংগ্রেসের পক্ষ থেকে বার বার বলা হয়েছে, মানুষের ভোটে জিতে তিনি কখনও দিল্লি যেতে পারেননি। এদিন সেই সুরেই অভিষেক বলেন, এই রাজ্যের যে কোনও কেন্দ্র নিজে বেছে নিয়ে ভোটে জিতে দেখান মুকুল রায়।
এ নিয়ে কোনও সাংবাদিক সম্মেলন করেননি মুকুল রায়। তবে টেলিফোনে নিজের প্রতিক্রিয়া দিতে গিয়ে অভিষেকের নাম না করে ইতিহাস স্মরণ করিয়ে দেন। প্রথম প্রশ্নের উত্তরে মুকুল রায় বলেন, ‘‘একটা বাচ্চা ছেলের জন্য তৃণমূল কংগ্রেস দলটাই উঠে যাবে। ও তো ইতিহাস জানে না। জানলে জানতে পারত যে, প্রাক্তন রাষ্ট্রপতি প্রণব মুখোপাধ্যায় দীর্ঘদিন দিল্লির ভোটার ছিলেন।’’
আর অভিষেকের তোলা চ্যালেঞ্জের জবাবে খোদ মমতা বন্দ্যোপাধ্যায়কেই ফাঁদে ফেলে দেন মুকুল রায়। চ্যালেঞ্জের সুরেই তিনি বলেন, ‘‘তৃণমূলনেত্রী তো নিজেকে জাতীয় নেত্রী বলে দাবি করেন। উনিও পশ্চিমবঙ্গের বাইরে যে কোনও রাজ্যের যে কোনও কেন্দ্র থেকে ভোটে জিতে দেখান।’’